Motorfietsryer sterf in Pta-botsing | Maroela Media
'n Motorfietsryer is Maandagmiddag dood toe hy teen die agterkant van 'n vragmotor op die N14-snelweg in Centurion gebots het.
Russel Meiring, woordvoerder van ER24, het gesê die botsing het in die noordelike baan van die snelweg, naby die Wierdaweg [M10]-afrit, plaasgevind en tot gevolg gehad dat die hoofweg vir verkeer gesluit moes word.
"By paramedici se aankoms op die toneel is die man se liggaam langs sy motorfiets se wrak aangetref. Die vragmotor het 'n kort entjie verder aan die kant van die pad tot stilstand gekom," het Meiring gesê.
Die man het veelvuldige beserings opgedoen. "Niks kon vir die man gedoen word nie en hy is op die toneel dood verklaar," het Meiring gesê.